
Nr. 22/358


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea alin.(6) al art. 258 din Legea nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr.Pl x. 416 din 28 mai 2007.
	PREŞEDINTE,

Aurel Gubandru

RAPORT

asupra propunerii legislative pentru modificarea alin.(6) al art. 258 

din Legea nr.571/2003 privind Codul fiscal
Cu adresa nr. Pl x. 416 din 28 mai 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea alin.(6) al art. 258 din Legea nr.571/2003 privind Codul fiscal.

La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.205/20.02.2007, avizul negativ al Comisiei pentru agricultură, silvicultură, industrie alimentară şi servicii specifice, trimis cu nr.24/353 din 3.07.2007, avizul negativ al Comisiei juridice, de disciplină, şi imunităţi, avizul favorabil al Comisiei pentru administraţie publică, amenajarea teritoriului şi echilibru ecologic, trimis cu adresa nr.26/1696 din 7 septembrie 2007  precum şi punctul de vedere negativ al Guvernului, transmis cu nr. 643 din 16.03.2007.
Prezentul proiect de Lege are ca obiect de reglementare modificarea alin.(6) al art. 258 din Legea nr.571/2003 privind Codul fiscal, cu modificările şi completările ulterioare, în sensul eliminării diferenţierii la plata impozitului între terenurile aflate în extravilanul oraşelor sau municipiilor şi cele aflate în extravilanul satelor sau comunelor.
În urma analizei propunerii legislative în cadrul comisiei, s-a propus respingerea acesteia deoarece:

În conformitate cu prevederile art.8 din Legea administraţiei publice locale nr.215 /2001, republicată, precum şi cu principiile statuate în Legea cadru a descentralizării nr.195/2006, trebuiau consultate şi structurile asociative ale autorităţilor administraţiei publice locale.
Menţionăm că, conform art.15 alin.(1) din Legea nr.500/2002 privind finanţele publice, cu modificările şi completările ulterioare, „în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.” precum şi a alin.(5) al art. 14 din Legea nr.273/2006 privind finanţele publice locale, actele normative intrate în vigoare după aprobarea bugetelor locale, trebuie să conţină dispoziţii referitoare la modalitatea de asigurare a surselor de acoperire a diminuării veniturilor sau a majorării cheltuielilor bugetare aferente exerciţiului bugetar pentru care s-au aprobat bugetele locale respective.
Precizăm că elaborarea unui act normativ s-ar putea  realiza cu luarea în considerare a prevederilor art.4 din Legea nr.571/2003, care dispun :
„(1) Prezentul cod se modifică şi se completează numai prin lege, promovată, de regulă, cu 6 luni înainte de data intrării în vigoare a acesteia.

 (2) Orice modificare sau completare la prezentul cod intră în vigoare cu începere din prima zi a anului următor celui în care a fost adoptată prin lege.”

Tabelul la care se face referire în cuprinsul textului propus pentru alin.(6) al art.258 nu este anexat iniţiativei legislative.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 26 deputaţi, din totalul de 29 membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat în şedinţa din data de 23 mai 2007, în aplicarea dispoziţiilor art.75, alin.(1) din Constituţie, republicată, prima Cameră sesizată fiind Senatul.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii propunerii legislative pentru modificarea alin.(6) al art.258 din Legea nr.571/2003 privind Codul fiscal, în şedinţa din data de                         14 noiembrie 2007, comisia propune respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:

Popescu Luminiţa

